Frister er overskredet, men nu er det store arbejde i gang.

2000 biler. Det er hvad Frederikshavn Kommune anslår, der er af skrotbiler på adressen, der ligger mellem Frederikshavn og Ravnshøj. Over tre fjerdedele skal fjernes. TV2 Nord har gennem længere tid dækket Knivholt Autoophug på Mariendalsvej i Frederikshavn, hvor skrotbilerne har hobet sig op gennem 28 år. Efter TV2 Nord gik ind i sagen i december 2022, kom der for alvor skred i sagen. Siden valgte Frederikshavn Kommune selv at give skrothandler Kaj Hansen et påbud . Ejeren fik således besked på, at han snarest muligt skulle fjerne biler fra sin grund i et sådan omfang, at antallet kom ned på de tilladte 500. Den frist blev dog overskredet 1. februar, hvor der stadig ikke var blevet fjernet en eneste bil. Men nu sker der altså endelig noget. Onsdag omkring middag, er de første tre biler på adressen blevet fjernet. Frederikshavn Kommune opdagede først i midt marts, at skrotbilerne ikke har været miljøbehandlet korrekt. Det betyder, at bilerne i en årrække kan have stået med blandt andet kølevæske, bremsevæske og brændstof på. Bilerne skal nu miljøbehandles korrekt før de kan fjernes.